CELEX: 22020D0644
Language: el
Date: 2020-04-17 00:00:00
Title: Απόφαση αριθ. 2/2020 της Επιτροπής Εμπορίου ΕΕ-Σινγκαπούρης της 27ης Απριλίου 2020 σχετικά με την ερμηνεία, σύμφωνα με το άρθρο 16.1 παράγραφος 4 στοιχείο δ), των άρθρων 10.17 και 10.22 της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης όσον αφορά τις αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη [2020/644]

13.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 150/140
               
            
         ΑΠΟΦΑΣΗ αριθ. 2/2020 ΤΗΣ ΕΠΙΤΡΟΠΗΣ ΕΜΠΟΡΙΟΥ ΕΕ-ΣΙΝΓΚΑΠΟΥΡΗΣ
         της 27ης Απριλίου 2020
         σχετικά με την ερμηνεία, σύμφωνα με το άρθρο 16.1 παράγραφος 4 στοιχείο δ), των άρθρων 10.17 και 10.22 της συμφωνίας ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης όσον αφορά τις αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη [2020/644]
         Η ΕΠΙΤΡΟΠΗ ΕΜΠΟΡΙΟΥ,
         Έχοντας υπόψη τη συμφωνία ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης (1), και ιδίως το άρθρο 10.17, το άρθρο 10.22 και το άρθρο 16.1 παράγραφος 4 στοιχείο δ),
         Εκτιμώντας τα ακόλουθα:
         
                     (1)
                  
                  
                     Η συμφωνία ελεύθερων συναλλαγών μεταξύ της Ευρωπαϊκής Ένωσης και της Δημοκρατίας της Σινγκαπούρης τέθηκε σε ισχύ στις 21 Νοεμβρίου 2019.
                  
               
                     (2)
                  
                  
                     Το άρθρο 16.1 της συμφωνίας προβλέπει τη σύσταση Επιτροπής Εμπορίου, η οποία, μεταξύ άλλων, επιβλέπει και διευκολύνει την υλοποίηση και την εφαρμογή της συμφωνίας και μπορεί να εγκρίνει ερμηνείες των διατάξεων αυτής.
                  
               
                     (3)
                  
                  
                     Στο άρθρο 10.17 παράγραφος 3 της συμφωνίας προβλέπεται ότι οι γεωγραφικές ενδείξεις που προέρχονται από το έδαφος συμβαλλόμενου μέρους και έχουν καταχωριστεί στο άλλο μέρος σύμφωνα με την εθνική του νομοθεσία πρέπει να καταγράφονται στο παράρτημα 10-Β της συμφωνίας.
                  
               
                     (4)
                  
                  
                     Στο άρθρο 10.18 της συμφωνίας προβλέπεται η δυνατότητα τροποποίησης του καταλόγου γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που απαριθμούνται στο παράρτημα 10-Β της συμφωνίας και οι οποίες πρέπει να προστατεύονται από κάθε συμβαλλόμενο μέρος σύμφωνα με το υποτμήμα Γ (Γεωγραφικές ενδείξεις).
                  
               
                     (5)
                  
                  
                     Στο άρθρο 10.17 παράγραφος 2 της συμφωνίας ορίζεται, μεταξύ άλλων, διαδικασία ένστασης και νομικά μέσα που επιτρέπουν τη διόρθωση και την ακύρωση καταχωρίσεων στο εγχώριο μητρώο, ώστε να λαμβάνονται υπόψη τα νόμιμα συμφέροντα τρίτων.
                  
               
                     (6)
                  
                  
                     Στο άρθρο 10.22 της συμφωνίας καθορίζονται οι γενικοί κανόνες για την προστασία των γεωγραφικών ενδείξεων, συμπεριλαμβανομένων εκείνων που απαριθμούνται στο παράρτημα 10-B της συμφωνίας.
                  
               
                     (7)
                  
                  
                     Είναι σκόπιμο να αποσαφηνιστεί ο τρόπος με τον οποίο λειτουργούν από κοινού οι διατάξεις των άρθρων 10.17 και 10.22. Ειδικότερα, μέσω της υιοθέτησης της απόφασης σχετικά με την παρούσα δεσμευτική ερμηνεία, είναι αναγκαίο να αποσαφηνιστεί η σχέση μεταξύ του επιπέδου προστασίας που θεσπίζεται βάσει του άρθρου 10.22 της συμφωνίας και του συστήματος καταχώρισης και προστασίας γεωγραφικών ενδείξεων που θεσπίζεται από κάθε συμβαλλόμενο μέρος δυνάμει του άρθρου 10.17 της συμφωνίας μετά την έναρξη ισχύος της συμφωνίας.
                  
               
                     (8)
                  
                  
                     Στο πλαίσιο αυτό, αποτελεί κοινή αντίληψη της Σινγκαπούρης και της Ένωσης ότι τα αιτήματα, που υποβάλλονται μέσω των αιτήσεων αναγνώρισης δικαιωμάτων, για αλλαγές στην προστασία των γεωγραφικών ενδείξεων που έχουν καταχωριστεί στη Σινγκαπούρη, και τα οποία υποβάλλονται από τις 21 Νοεμβρίου 2019 και μετά, για τους λόγους που αναφέρονται στο άρθρο 10.22 παράγραφος 5 της συμφωνίας ή για λόγους πέραν αυτών που αναφέρονται στο άρθρο 10.22 της συμφωνίας, δεν θα πρέπει να μεταβάλλουν την προστασία των γεωγραφικών ενδείξεων που απαριθμούνται στο παράρτημα 10-Β της συμφωνίας, προτού δοθεί η ευκαιρία στην Επιτροπή Εμπορίου να συζητήσει σχετικά με την καταλληλότητα των αλλαγών που ενδέχεται να επιφέρει η αποδοχή των εν λόγω αιτημάτων στην καταγραφή των γεωγραφικών ενδείξεων στο παράρτημα 10-B της συμφωνίας.
                  
               
                     (9)
                  
                  
                     Τα μέρη συμφωνούν ότι η παρούσα δεσμευτική ερμηνεία αποτελεί ερμηνεία που εφαρμόζεται από την έναρξη ισχύος της συμφωνίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τυχόν αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη και απαριθμούνται στο παράρτημα 10-Β της συμφωνίας, οι οποίες προκύπτουν από ενδεχόμενη αίτηση αναγνώρισης δικαιωμάτων για τους λόγους που ορίζονται στο άρθρο 10.22 παράγραφος 5 της συμφωνίας και οι οποίες ζητήθηκαν από τις 21 Νοεμβρίου 2019 και μετά, δεν μπορούν να πραγματοποιηθούν εφόσον η Επιτροπή Εμπορίου απεφάνθη αρνητικά όσον αφορά την αντίστοιχη τροποποίηση του παραρτήματος 10-B της συμφωνίας.
         
         
            Άρθρο 2
            Η ερμηνεία που προβλέπεται στο άρθρο 1 εφαρμόζεται επίσης στις αλλαγές στην προστασία των γεωγραφικών ενδείξεων για οίνους, οινοπνευματώδη ποτά, γεωργικά προϊόντα και τρόφιμα που έχουν καταχωριστεί στη Σινγκαπούρη και απαριθμούνται στο παράρτημα 10-Β της συμφωνίας, οι οποίες προκύπτουν από ενδεχόμενη αίτηση αναγνώρισης δικαιωμάτων που ζητήθηκε από τις 21 Νοεμβρίου 2019 και μετά, για λόγους πέραν αυτών που αναφέρονται στο άρθρο 10.22 της συμφωνίας.
         
         
            Άρθρο 3
            Η παρούσα απόφαση αρχίζει να ισχύει από την ημέρα της έκδοσής της.
         
         
            (1)  ΕΕ L 294 της 14.11.2019, σ. 3.